韩邦靖
弄玉篇
南天鹏海飞难尽，北极鳌峰镇不摇。
玄圃三山金作殿，青溪百仞玉为桥。
千春翠树玄霜落，九夏洪厓紫雪飘。
桃花零乱常迷路，彩凤翩翩不易招。
十年不得青鸾信，一旦还吹碧玉箫。
窗前度曲通真诀，灶下修丹悟浪烧。
飘飘翠袖空中举，白日于飞作仙侣。
骑鹤双双阆苑来，乘虬两两天台去。
缑山初月似梳明，洛水清波杂佩声。
云车并驾朝王母，霞帐联丝伴许琼。
人间沧海尘将满，天上朱桃果未成。
弱水圜州三万里，方壶绝顶九千坪。
飞去飞来烟雾里，为雨为云朝暮行。
翡翠兰苕不独栖，玉杯金案学齐眉。
岂知宝殿嫦娥怨，翻笑银河织女思。
同是神仙不同乐，掩泪年年伤寂寞。
玉指终朝虚度机，金圭往岁空餐药。
不如且斫潇湘竹，相随共奏鸾凰乐。